เงินบาทปิด 30.33/39 บาท
ธนาคารกรุงเทพ รายงาน เงินบาทปิด 30.33/39 คาดสัปดาห์หน้าแกว่งในกรอบ 30.20-30.50
24 ก.พ. 2555

ธนาคารกรุงเทพ รายงาน เงินบาทปิด 30.33/39 คาดสัปดาห์หน้าแกว่งในกรอบ 30.20-30.50
นักบริหารเงินจากธนาคารกรุงเทพ เปิดเผยว่า เงินบาทปิดตลาดเย็นนี้อยู่ที่ระดับ 30.33/39 บาท/ดอลลาร์ อ่อนค่าลงจากช่วงเช้าที่เปิดตลาดที่ระดับ 30.23/25 บาท/ดอลลาร์
วันนี้เงินบาทค่อนข้างแกว่งแรง โดยระหว่างวันแข็งค่าสุดที่ระดับ 30.21 บาท/ดอลลาร์ และอ่อนค่าสุดที่ระดับ 30.43 บาท/ดอลลาร์ ช่วงเช้าเงินบาทค่อนข้างแข็งค่าเป็นเพราะมีการขายดอลลาร์มาก แต่พอช่วงสายมีแรงซื้อกลับ ขณะที่วันนี้ปิดตลาดหุ้นไทยดัชนีเพิ่มขึ้น 6 จุด แต่ไม่น่าจะใช่ปัจจัยหลักที่ทำให้เงินบาทแข็งค่า
"ที่บาทแกว่งแรงวันนี้ ส่วนหนึ่งน่าจะเป็น panic ของ importer ประกอบกับเป็นช่วงปลายสัปดาห์ คงซื้อออกเยอะ ทำให้มีแรงซื้อกลับขึ้นมา ส่วนสกุลเงินอื่น เช่น ยูโร ปอนด์ ต่างแข็งค่าขึ้นเมื่อเทียบดอลลาร์ เท่ากับว่าวันนี้เราสวนทางตลาด" นักบริหารเงิน ระบุ
ส่วนความเคลื่อนไหวของค่าเงินสกุลหลักต่างประเทศช่วงปิดตลาดเย็นนี้ เงินเยนอยู่ที่ระดับ 80.50/60 เยน/ดอลลาร์ ส่วนเงินยูโรอยู่ที่ระดับ 1.3400/3420 ดอลลาร์/ยูโร
นักบริหารเงิน คาดว่า ในสัปดาห์หน้าเงินบาทยังมีโอกาสจะแกว่งแรง เพราะน่าจะยังมีทั้งเงินทุนไหลเข้า ขณะที่อาจมีเงินไหลออกในช่วงปลายเดือน มองกรอบสัปดาห์หน้าไว้ที่ 30.20-30.50 บาท/ดอลลาร์